בס"ד , שבט תשפ"ה , פרשת בא

לבני הישיבה היקרים מאוד והוריהם

שלום רב.

**מה היה השבוע ומה יהיה בישיבתנו ???**

**חרבות ברזל- מלחמת התקומה.**היום זכינו לראות בהתרגשות את שובם של 2 החטופות ומר מוזס בן ה-80 שחזרו היום ב"ה הביתה . בע"ה בשבת הקרובה ישוחררו עוד 3 חטופים. לצערנו , אנחנו רואים את ההתעללות הנפשית בכל החטופות ברגע המעבר שלהם בעזה מהחמאס לצה"ל. היום ראינו את שחרורם של ארבל יהוד ומר מוזס בעזה, כשהמון זועם עם כלי נשק מונפים באוויר ומסכות על הפנים והמון רב מקללים וצוהלים ברחובות עזה. לי באופן אישי היה קשה מאוד לראות את התמונות ואת הפחד העצום על פניה של ארבל. ממש כואב. הלב הולם בשמחה והעיניים מתלחלחות למראה החטופות המתאחדות עם בני משפחתם אך החששות  והזעם  מתגברים לשמע המחיר הכבד, העצום, שמדינת ישראל משלמת - עשרות מחבלים רוצחים עם דם על הידיים שמשתחררים הביתה.

תפילתנו שנזכה לשובם המהיר של כל החטופים ולסייעתא דשמייא גדולה. כולנו תקווה לראות את כל השבויים והשבויות שבים לביתם במהרה בריאים בגופם ונפשם. כולנו מתפללים מידי יום בישיבה ליציאת השבויים במהרה ומקווים שנזכה לברכת "מתיר אסורים" לכל  הנתונים בצרה ובשביה.

**שיחתו של גיבור ישראל איתמר מש הבוקר בישיבה .** הבוקר התקיימה שיחתו המרגשת והמרתקת של איתמר מש שגדל בקיבוץ עלומים. **איתמר שכל את אחיו אוריה הי"ד במלחמה בעזה**. אוריה הי"ד הותיר אחריו אישה ושישה ילדים. איתמר נקרא ע"י צה"ל להפסיק את שירותו במילואים כיוון שהוא אח שכול, אך איתמר לא חשב לרגע לעזוב את המלחמה, הוא ראה בהמשך הלחימה את המשך השליחות של אוריה. איתמר המשיך להילחם בעזה בגדוד מילואים של גולני ונפצע קשה ב- 10/7 . הלסת שלו רוסקה לחלוטין ע"י מטען צד. בבית החולים תל השומר עבר סדרת ניתוחים כדי לשקם את הפנים המרוטשות. איתמר היה מורדם 10 ימים ופיו נסגר ע"י ניתוח למשך כחודשיים. **עד היום הוא מסוגל לאכול רק אוכל מרוסק**. בע"ה  בעוד מספר חודשים אמור איתמר לעבור ניתוח נוסף לשחזור הלסת ע"י העברת חלק מעצם האגן.  איתמר דיבר בשקט ובעוצמה, באמונה ובביטחון.  דבריו לוו במצגות ובסרטונים על הלחימה בחזית הצפונית וברצועת עזה. הבנים קיבלו את איתמר בריקודים עוצמתיים עם דגלי ישראל , בשירת "עם הנצח לא מפחד מדרך ארוכה" ובשירת "עם ישראל חי".

**הכנסת ספר תורה היום בבית החולים בתל השומר בהשתתפות בני כיתות ט' היקרים .** בנינו היקרים מכיתות ט' יצאו לאחר שיחתו של איתמר מש להכנסת ס"ת לבית הכנסת בבית החולים תה"ש. רב בית החולים הרב וועקנין ביקש ממני לשלוח אוטובוס עם תלמידים להכנסת ספר התורה. הבנים שרו ורקדו בעוצמה אדירה . הרב וועקנין שוחח איתי לאחר הטקס ואמר – "הרב פרוכטר, זכיתם לחנך בנים מעולים בישיבה, איזו התרגשות, איזו עוצמה, התלמידים שלך נתנו את הנשמה להצלחת האירוע......רבים מהחוגגים שאלו מאיפה הגיעו הבחורים הנהדרים האלו ...?".

**אשרינו שאלו בנינו , כולנו גאים בכם !**!!!

**תפילות רבות בישיבה לרפואת האימא מירב בת זיווה – אמו של תלמידנו היקר יואב גבע מכיתה י"א, ולרפואת תלמידנו היקר ירין בן שרה מכיתה ט' .**  משפחת גבע יזמה תכנית של לימוד אבות-בנים דף גמרא שבועי, לרפואתה של מירב אם המשפחה. גברת גבע זקוקה לרחמי שמיים וכולנו מתפללים ולומדים לרפואתה בע"ה. התוכנית מונגשת נוחה ומזמינה. כמו"כ כולנו מתפללים כבר מס' חודשים לתלמידינו היקר ירין יעקב שמאושפז כבר חצי שנה בבית החולים תה"ש. בע"ה כולנו מצפים לרפואתם המהירה והשלמה .

**נא שתפו בקבוצות ההורים שלכם ועודדו את התלמידים לקחת חלק במיזם חשוב זה.**

**תלמידי הישיבה עלו לחצי הגמר בכדורסל וכדורגל.** ברכות רבות לתלמידנו היקרים שמשתתפים בקבוצות הישיבה בכדורסל וכדורגל . הבנים העפילו לחצי גמר אליפות הישיבות שנערכה בגבעת וושינגטון. אנו מאחלים לבנים הצלחה רבה גם בחצי הגמר ובגמר . **מאמינים וגאים בכם !!!!**

***תאריכים חשובים בתקופה הקרובה:***

יום שני, ה' שבט 3/2/25 מבחני מועד ב' .

יום שלישי – י"ג בשבט,  11/2/25 **טיול מחצית המסורתי** בעוטף עזה בהשתתפות כל תלמידי הישיבה והצוות החינוכי.

יום רביעי – י"ד בשבט  12/2/25  חלוקת תעודות מחצית א' . (תלמידים בתנועת "עזרא", יוצאים ביום זה לנטיעות)

יום חמישי - ט"ו בשבט  13/2/25 טיול נטיעות של תנועת בני עקיבא. יום לימוד קצר לאלו שלא משתתפים בנטיעות.

**תאריכי הטיולים ונגזרות מהם ישתנו במקרה של מזג אויר סוער , וכמובן תבוא הודעה מסודרת לתאריכים חלופיים.**

**טיול שנתי - כיתות י"ב.** בני כיתות י"ב טיילו השבוע בהרי אילת . ב"ה כולם חזרו בריאים ושלמים מהטיול. הבחורים נהנו מאוד מהאווירה ומהמסלולים . תודה רבה לרב איתן זרצקי – רכז המחזור, שהוביל את המסע ביד רמה. תודה רבה לרמי"ם י"ב ולמורים המלווים על ההשקעה הרבה ויצירת האווירה הנהדרת בטיול.

**כיתות י"א יוצאים למסע ישראלי .** בע"ה ביום ראשון הקרוב בני י"א יצאו למסע ישראלי מושקע ביותר. מצו"ב תוכנית המסע. בהצלחה רבה !!!!

**בני כיתות י"ב יוצאים לסבב שבושי"ם נוסף בשבוע הבא .** בני כיתות י"ב יצאו בשבוע הקרוב לסבב נוסף של שבושי"ם בישיבות ובמכינות אנחנו מאחלים לבנים לימוד משמעותי בישיבות ובמכינות, ובע"ה סבב זה מסיים את ביקורי השמיניסטים ביוזמת הישיבה. לאחר סבב זה אני בטוח שהבנים יוכלו לבחור את מקום לימודם אי"ה בשנה הבאה.

**ועתה לפרשת השבוע , פרשת בא. מצוות קידוש החודש.**

**החודש הזה לכם ראש חודשים**

לפני שה' הנחית על מצרים את מכת הבכורות , וכהקדמה לפקודת היציאה מעבדות לחרות, ה' מודיע למשה ואהרון כך: **(א) וַיֹּאמֶר יְקֹוָק אֶל מֹשֶׁה וְאֶל אַהֲרֹן בְּאֶרֶץ מִצְרַיִם לֵאמֹר: (ב) הַחֹדֶשׁ הַזֶּה לָכֶם רֹאשׁ חֳדָשִׁים רִאשׁוֹן הוּא לָכֶם לְחָדְשֵׁי הַשָּׁנָה: (ג) דַּבְּרוּ אֶל כָּל עֲדַת יִשְׂרָאֵל לֵאמֹר בֶּעָשֹׂר לַחֹדֶשׁ הַזֶּה וְיִקְחוּ לָהֶם אִישׁ שֶׂה לְבֵית אָבֹת שֶׂה לַבָּיִת:**

מפשוטו של מקרא ניתן ללמוד, שה' מבקש להפוך את החודש הראשון לצאת בנ"י ממצרים לחודש מיוחד – **חודש ראשון לחודשי השנה.** בחודש זה ארע לעם ישראל המאורע המכונן הגדול ביותר בתולדותיו – יציאתו ממצרים והמעבר משעבוד לגאולה.

חז"ל הוציאו את המקרא מידי פשוטו וקבעו שפסוק זה משמש כמקור **למצוות קידוש החודשים ועיבור השנים.**

**ספר החינוך במצווה ד'** מסכם זאת כך : **"לקדש חודשים ולעבר שנים בבית דין גדול בחוכמה...ולקבוע מועדי השנה על פי אותו קידוש, שנאמר החודש הזה לכם ראש חודשים, כלומר כשתראו חידושה של לבנה תקבעו לכם ראש חודש .....לפי שיסוד מצוות קידוש החודש כדי שיעשו ישראל מועדי ה' במועדם, וכמו כן מצוות עיבור השנה מזה היסוד היא".**

**"החודש הזה לכם היא המצווה הראשונה שנצטוו ישראל"** כך פותח רש"י את פירושו לתורה בפסוק הראשון בספר בראשית.

**על כך יש לשאול** - מה החשיבות שמצוות קידוש החודש תהיה המצווה הראשונה שנאמרת לכלל ישראל , הרי זוהי מצווה שאינה כללית כמו "אנוכי ה' אלקיך" או "ואהבת לרעך כמוך" שהן מצוות יותר מקיפות וכלליות ואולי גם מצוות הרבה יותר חשובות בתורה מאשר מצוות קידוש החודש ???

**ועוד יש לשאול**, מדוע הקדימה התורה את מצוות קידוש החודש למתן תורה עוד בהיות עם ישראל במצרים? שמצווה זו תאמר לכולם יחד עם כל המצוות במעמד הר סיני ???

לכאורה אפשר לומר שמיד לאחר מצוות קידוש החודש מצווה התורה את עם ישראל לקחת בעשור לחודש שה לבית אבות לקרבן פסח, ואם לא נדע מתי ראש חודש לא נדע מתי העשור לחודש, ולכן היה צריך לצוות על מצוות קידוש החודש כדי שנדע מתי יהיה העשירי לחודש.\

אך לפי המדרש אנו מוצאים תשובה נוספת ומוצאים ערך חשוב יותר למצות קידוש החודש מאשר סידור הלוח העברי .

מובא במדרש (תנחומא בא יב): **"החודש הזה לכם - למה הדבר דומה? למלך שהיה לו אורלוגין (מודד זמן = שעון ), כיון שעמד בנו על פרקו אמר לו: בני, עד עכשיו אורלוגין זה בידי, מעכשיו מסור הוא לך, כך הקב"ה היה מקדש חודשים ומעבר שנים, כיון שעמדו ישראל אמר להם: עד עכשיו חשבונם של חודשים ושנים בידי, מכאן ואילך הרי הם מסורים לכם".** ובצורה אחרת מתאר זאת המדרש: **"אמר הקב"ה: משעה שבראתי את עולמי הייתי נושא משאוי, לחשב חשבונות של חודשים, מכאן ואילך הוא מסור לכם, לכם הוא מסור ואין אתם מסורים בידו"**.

**מצוות קידוש החודש מתייחסת לשליטתו של האדם על ממד הזמן.** הזמן הוא אחד משלושה דברים שהאדם אינו יכול להינתק מהם כל ימיו, ואלו הם: א. מקום ב. זמן ג. רצון.

חשיבותו של הזמן שהוא המסגרת שבה מגשים האדם את חייו אולם העיקר הוא - האם האדם שולט על זמנו או שהזמן שולט על סדר יומו של האדם. הנה בהיות ישראל במצרים כעבדים לפרעה לא היו אדונים על זמנם, שהרי העבד, לא רק שחייו מוכתבים על ידי אחרים, אלא כל סדר יומו, קצב החיים והצורה שתינתן לחייו, כל אלו אינם בידו אלא נקבעים על ידי אחרים, ועל כן אין פלא שעם ישראל שקע במצרים במ"ט שערי טומאה למרות ששמר על זהותו היהודית. כשעמד ה' יתב' לתת לעם ישראל תורה ומצוות ראה צורך להקדים להם עוד במצרים את מצוות קידוש החודש ולהודיע להם שהמצב שהם שרויים בו במצרים הפיך, ובניגוד למצבם במצרים מכאן ואילך הזמן יהיה מסור בידם, כמו שאמרו במדרש: **"החודש הזה לכם - לכם הוא מסור ואין אתם מסורים בידו"** (תנחומא ישן שם) ,שהרי כל עוד האדם אינו בעלים על חייו אין מקום לצוות אותו בתורה ובמצוות.

לכן הידיעה הזאת הייתה צריכה להיאמר לישראל לפני שהם באים לקבל תורה במעמד הר סיני, שעד אז האומה תפנים את המסר הזה שמכאן ואילך זמניה בידה והיא אחראית על עצמה מבחינת תיכנון הזמן .

הידיעה הזו שהאדם הוא השולט על הזמן ולא הזמן שולט על האדם, הייתה חשובה מאוד לדור יוצאי מצרים , שהם עומדים לעבור מעבדים לבני חורין ששולטים על זמנם , **אך היא נחוצה לא פחות לכל אדם ואדם**, בכל עת ובכל תקופה. כי לא רק העבד , אלא גם מי שבאופן פורמלי הוא בן חורין, גם מי שזמניו בידיו, גם אז הוא לא תמיד באמת בן חורין .

הזמן הוא מסגרת החיים שניתנה לאדם במתנה מן השמים, ותפקידו של האדם הוא לתת משמעות למסגרת הזמן שזכה בה. כאן מקומם של התורה והמצוות שהן מסייעות לאדם לממש בדרך נכונה את זמנו. הצורך של האדם לסיוע של התורה ושל המצוות הוא, כי האדם העומד לבדו מול המציאות הסובבת אותו מגשש באפלה, מתלבט ותוהה איך לעצב את הערכים ואורחות החיים הנכונים במציאות שהוא מצוי בה. לפי זה יפה עשתה התורה שהציבה בראש תרי"ג המצוות את מצוַת קידוש החודש, המצווה המדגישה את שליטתו של האדם על הזמן. שבלעדי השליטה הזאת אי אפשר לצוות את האדם בתורה ובמצוות. זוהי מצווה שהיא בסיס לכל המצוות כולן , בידכם הזמן , וע"י לימוד התורה וקיום המצוות תוכלו לתכנן את הזמן שבידיכם.

**משל חשוב להבנת ניצול הזמן . (השתמשתי בו באחת משיחותיי השנה וניתן לדון בתוכנו בסעודת השבת)**

יום אחד הוזמן מרצה זקן בבית ספר למנהל ציבורי בצרפת (אחד המוסדות היוקרתיים ביותר באירופה כולה) לשאת הרצאה על הנושא "תכנון זמן יעיל" בפני קבוצה של 15 מנהלים בכירים בחברות הגדולות ביותר בארה"ב. ההרצאה הייתה אחת מתוך חמש הרצאות ביום עיון שאורגן במיוחד עבורם. למרצה הוקצתה רק שעה אחת כדי להעביר את החומר. בעמדו לפני חברי קבוצת האליטה המנהלית הזו, שהיו מוכנים לרשום כל מילה שתצא מפי המומחה המפורסם, העביר המרצה הזקן את מבטו ביניהם, אחד אחד, באיטיות, ולאחר מכן אמר: "אני עומדים לערוך ניסוי".

מתחת לשולחן שהפריד בינו לבין מאזיניו הוציא המרצה מיכל זכוכית גדול והניחו בעדינות לפניו. אחר כך הוציא מתחת לשולחן כתריסר אבנים, כל אחת בגודל של כדור טניס, והניחן בעדינות, אחת אחת, בתוך המיכל. כאשר התמלא המיכל לגמרי ולא ניתן היה להוסיף עוד אבן אחת, הרים המרצה את מבטו באיטיות אל תלמידיו ושאל: "האם מלא המיכל?". כולם השיבו "אכן".

המרצה המתין מספר שניות והוסיף: "האמנם?".... ואז שוב התכופף והוציא מתחת לשולחן כלי מלא אבני חצץ. בקפדנות שפך את החצץ מעל לאבנים הגדולות עד שירדו לתחתית המיכל. שוב הרים המרצה הזקן את מבטו אל הקהל ושאל: "האם המיכל מלא?". עתה החלו להבין מאזיניו המבריקים את כוונתו. אחד מהם השיב: "כנראה שלא". "נכון", ענה המרצה הזקן.

חזר והתכופף והפעם הוציא מחת לשולחן סיר מלא בחול. בתשומת לב שפך את החול אל תוך המיכל. החול מילא את החלל בין האבנים הגדולות ובין החצץ. פעם נוספת שאל המרצה את תלמידיו: "האם מלא המיכל?". הפעם, ללא היסוס ובמקהלה, השיבו התלמידים המחוננים: "לא". "נכון", השיב להם המרצה הזקן. וכפי שציפו תלמידיו רבי היוקרה והעוצמה, הוא נטל את כד המים שעמד על השולחן ומילא בהם את המיכל עד לשפתו. המרצה הזקן הרים את מבטו לקהל ושאל: "איזו אמת גדולה יכולים אנו ללמוד מניסוי זה?" בחושבו על נושא ההרצאה השיב אחד הנועזים והזריזים שבין המאזינים: "אנו למדים שככל שהיומן שלנו נראה לנו גדוש בהתחייבויות, אם באמת מתאמצים תמיד ניתן להוסיף עוד פגישות ועוד מטלות".

"לא", השיב המרצה הזקן. "האמת הגדולה שמוכיח לנו הניסוי היא זו: אם לא מכניסים למיכל קודם כל את האבנים הגדולות, לעולם לא נוכל להכניס את כולם אחר כך". דממה עמוקה השתררה באולם, כאשר כל אחד מנסה לתפוס את מלוא המשמעות של דברי המרצה.

הזקן התבונן בשומעיו ואמר: "מהן האבנים הגדולות בחייכם? בריאותכם? המשפחה? ידידכם? הגשמת חלומותיכם? לעשות מה שאתם באמת אוהבים? להילחם למען מטרה נעלה? להינפש? לקחת זמן לעצמכם? משהו אחר?.

**מה שחייבים לזכור הוא שחשוב ביותר להכניס קודם כל את האבנים הגדולות בחיינו**, כי אם לא נעשה זאת, אני עלולים לפספס את החיים. אם ניתן עדיפות לדברים הקטנים יתמלאו החיים בדברים הקטנים ולא יישאר די מהזמן היקר שלנו כדי להשיג את הדברים החשובים בחיים. משום כך לעולם אל תשכחו לשאול את עצמכם את השאלה: "מהן האבנים הגדולות בחיי? וכאשר תזהו אותן, תכניסו אותן ראשונות למיכל החיים שלכם". בתנועת יד ידידותית בירך המרצה הזקן את מאזיניו ויצא באיטיות מן האולם.

**ומה המסר לעצמנו ?**

**אנו נמצאים בישיבה , בתקופה היפה והטובה של החיים. לבנים היקרים אין טרדות זמן , אין בעיות משפחה ופרנסה, אין בעיות כבדות שמלחיצות אותם . זהו הזמן שכולנו חייבים לתכנן את הזמן נכון , לעשות דברים משמעותיים לחיינו ולא להתעסק בדברים הקטנים. להתעסק באבנים הגדולות והמשמעותיות . בואו ונתעסק בדברים הגדולים כמו לימוד תורה , עשיית טוב וחסד עם האחרים, ללמוד בגודל ולהצליח, לקרוא ולהתעניין בדברים משמעותיים בחיים ועוד.....**

**אם כל אחד יפנים את מסר הדבר תורה באופן מיידי – ירוויח ובגדול !!!!!! (ניתן לשוחח בשולחן שבת על האבנים הגדולות של כל אחד מבני המשפחה)**

**ועוד משהו קטן ומשמעותי לפרשת בא :**

הקב"ה מכה במצרים מכה אחר מכה: דם, צפרדע, כינים, ערוב...אך **"ויחזק לב פרעה ולא שלח את בני ישראל...ויאמר ה' אל משה בא אל פרעה..."** . היה צריך לומר בפסוק : '**לך** אל פרעה' ... ?

מתרץ בעל ה'שפת אמת' : הקב"ה מרגיע את משה לקראת השליחות הקשה למלך מצרים : **"בא"- בוא איתי, ושנינו נלך יחד אל פרעה**. אומר דוד המלך: "גם כי אלך בגיא צלמוות לא ארע רע **כי אתה עימדי**" - אתה איתי.

אין דבר כזה יהודי בודד או יהודי תקוע. לא יכול להיות. הרבה צרות הופכות לשמחות והרבה דאגות נעלמות כשבאים באמונה שה' נמצא איתנו בכל מקום שאליו אנו הולכים , לטוב ולרע, לכאב ולשמחה.

מסופר סיפור שנראה לי שאתם מכירים אותו : אדם חלם שהוא הולך על שפת הים, מטייל על שפת הים. בשמיים הבזיקו תמונות מתוך חייו, ובתמונות הבחין בעקבות של שני זוגות רגליים. כשהביט על העקבות שבחול, הבחין כי פעמים רבות בתקופות האומללות של חייו נראה רק זוג אחד של פסיעות. שאל האדם : 'אלוקים, אמרת לי שכשאחליט ללכת אחריך תלך איתי לאורך כל הדרך, והנה, בתקופות הכי קשות בחיי, צעדתי לבד'. השיב האלוקים: 'בני, אני איתך לעולם ולא אעזבך. בתקופות שסבלך היה רב, לא היו אלה עקבותיך שלך, אלו היו עקבותיי שלי כשנשאתי אותך על כפיי'. אתה נמצא עכשיו בחושך, מרגיש כ"כ לבד, עובר משברים וגם קשיים, עליות וירידות, אך תזכור , בימים ובשעות הקשות אני נושא אותך על כפיי , לא נותן לך להתמודד לבד בשעות קשות אלו .

שלמה המלך אומר : ***"הנה זה עומד אחר כותלנו משגיח מן החלונות, מציץ מן החרכים"*.** ה' יתב' נמצא אחר הכותל, משגיח עלינו ממרום, בוחן איך כל אחד מאיתנו מתנהג . החיים הם לא כמו בסרט, ולא משחק ילדים מלא בהרפתקאות. בחיים יש ניסיונות, ואומר לך ה': " רק טיפה מאמץ, השתדלות קטנה ואהיה בעזרך". אף פעם לא אשאיר אותך לבד .......... **"בא אל פרעה" – בא איתי .**

שבת שלום ומבורך

בשורות טובות וברכה והצלחה לחיילי צה"ל, לפצועים ולחטופים

שרגא פרוכטר – ראש הישיבה